google/wiki40b huggingface dataset:
Bieter

Kjennetegn

Bieteren er på størrelse med en trost, om lag 28 cm, og veier 45 til 60 gram. Den er slank bygd og har fine farger; oversida er gul og rød, strupen er gul og undersida er turkisfarga. Nebbet er langt og smalt, og bøyer seg svakt nedover. Stjerten er også lang, særlig den midterste stjertfjæra.

Levesett

Navnet har bieteren fått fordi den hovedsakelig et bier, humler og veps. Den sitter som regel på ei grein, ei telefonlinje eller lignende og speider etter insektene ved å snu hodet i ulike retninger. Når den oppdager insektet, drar den brått ut i lufta og fanger det i flukt. Den dreper byttet ved å slå det mot underlaget; om det er et insekt med giftbrodd, fjerner den også denne ved å gni insektet mot steinen eller greina den sitter på. Deretter blir dyret svelga helt.
I hekkesesongen må en bieter fange tilsvarende 225 bier om dagen for å fø seg og ungene.

Forplantning

Bietere kan hekke enkeltvis, men som regel lever de i kolonier. Disse blir som regel lagt til bratte sand- eller jordbakker, hvor bieterne graver ut reirganger. Holene er som regel litt over én meter lang, med et ovalt rugekammer innerst. Hunnen legger 5-7 kvite egg med to dagers mellomrom og tar til å ruge allerede etter andre egg. Dette gjør at ungene blir født til ulik tid, og de varierer derfor voldsomt i størrelse. Den eldste ungen kan ofte veie så mye som to-tre ganger vekta til den yngste.
Mange av ungene dør før de blir selvstendige, siden det ofte kan være vanskelig å fange nok mat til dem. Enkelte par får hjelp av såkalte hjelpere; som regel ettårige fugler i nær slekt med paret. Voksne hanner i par med hjelpere gjør ikke like stor innsats som fedre som er alene med hunnen om ansvaret, mens hunnen bruker like mye tid som ellers. Unger fra par med hjelpere klarer seg bedre enn unger som bare har foreldra til å sørge for seg.
Fasaneri

Fasaneri er et anlegg for oppdrett av fasaner. Fasanenstraße (Berlin) har ikke fått navnet etter fuglen, men etter et slikt anlegg for oppdrett av fasaner som ble opprettet på 1700-tallet.
I 1841 ble Europas første, ville fasaneri opprettet i Kongelunden på Amager ved København, av den kongelige overhoffjegermester Eggert Løvenskiold. Kongelunden forsynte deretter det danske kongehuset samt flere store gods med flere hundre fasaner årlig.
Canadahemlokk

Beskrivelse

Trærne blir som regel opptil 30 meter høye med en stammediameter på 150 cm. Det høyeste kjente treet var 53 meter med en stammediameter på 193 cm. Den har konisk eller uregelmessig bred krone, og gråbrun, skjellaktig bark med lyse furer. Stammen har grener langt nede. Hovedskuddet dør ofte slik at stammen blir krokete. Trærne kan bli minst 800 år gamle.
Nålene er 1,5–2 cm lange, og kjennes spesielt på at undersiden av bladene har spalteåpninger i smale bånd under. Dessuten er de festet til grenene med korte stilker. Nålene blir smalere ut mot spissen. De står i to rader på flere plan, og har ulik lengde. På oversiden av grenene står det flere blad som vender undersiden opp.
Hannblomstene sitter i bladhjørnene og er kuleformet, gulgrønne, og har en lengde på inntil 3-4 mm. Hunnblomstene finnes på grenene og peker oppover – de er kongleaktige, og lyst grønne. Konglene er ca. 2 cm lange, og henger på grenene i store antall. De modnes på ett år og faller ned neste år. Konglene er eggformede.

Utbredelse og økologi

Nordgrensen for utbredelsen strekker seg fra nordøstlige Minnesota og den nordlige tredjedelen av Wisconsin østover gjennom nordlige Michigan, sørlige sentrale Ontario, lengst sør i Québec, gjennom New Brunswick og hele Nova Scotia. I USA finnes arten i New England, New York, Pennsylvania og sentrale New Jersey. Den finnes sørover i Appalachene til nordlige Georgia og Alabama. Spredte bestander finnes lengst sør i Michigan, vest i Ohio, sør i Indiana og øst for Appalachene i de midtatlantiske statene.
I de sørlige Appalachene overlapper utbredelsen helt med den til carolinahemlokk (Tsuga caroliniana). Canadahemlokk er delstatstreet i Pennsylvania.
Canadahemlokk er avhengig av et kjølig og fuktig klima. I nord vokser den fra havnivå opptil 700 moh., i New York og Pennsylvania 300–910 moh, og i de sørlige Appalachene 610–1520 moh. og da helst i nord- og østskråninger eller andre steder med passende mikroklima. Treslaget er svært skyggetålende. Arten vokser i rene bestander eller sammen med weymouthfuru, gulbjørk, tulipantre, rødeik, rødlønn, sukkerlønn, rødgran og balsamgran. Bestander med canadahemlokk er ofte så tette og mørke at det ikke er noen undervegetasjon.
Bartrelusa Adelges tsugae ble innført fra Asia til USA i 1924. Den gjorde liten skade fram til midten av 1980-tallet, men begynte da å spre seg til nesten hele utbredelsesområdet. Lusa suger saft fra trærne så de får tørkeskader. Trærne dør som regel 4–10 år etter at de er blitt infisert. På grunn av denne trusselen har canadahemlokk status som nær truet i IUCNs rødliste.

Nytte

Trevirket er ganske svakt og råtner lett, men det ble tidligere brukt til trelast. Hugsten var størst mellom 1890 og 1910. Barken var en viktig kilde for tannin til lærindustrien. I dag brukes virket fra canadahemlokk helst som papirmasse.
Canadahemlokk plantes ofte som prydtre. Det finnes mange kultivarer med ulik vekstform. I Norge er arten plantet nordover til Trøndelag, og den er langt mer hardfør enn vestamerikansk hemlokk (Tsuga heterophylla). Canadahemlokk er i Norge bare funnet forvillet på ett sted, i Hurdal i Akershus.
VM i bandy 1963

Bandy-VM 1963 ble arrangert i Sverige mellom 20. og 24. februar. Det var det tredje verdensmesterskapet i bandy. Fire lag deltok og det ble spilt en enkeltserie der alle lagene møttes en gang. Sovjetunionen vant turneringen og ble verdensmestere for tredje gang. Kampene ble spilt i Nässjö, Karlstad, Katrineholm, 
Uppsala, Västerås og Stockholm.
Vissedal

Vissedal er et dalføre som går fra Søndeled i Risør kommune til Øvrebygda i Gjerstad kommune. Dalføret begynner ved Havrefjell i Nissedal kommune i Telemark fylke og går gjennom hele Gjerstad kommune og slutter nede ved Søndeled i Risør kommune.
Navnet Vissedal kommer fra vannet Visser som skal ha vært et eldre navn på Gjerstadvatnet. Navnet Vissedal gikk ut av skriftlige kilder på 1600-tallet, men er bevart i folkemunne og også i Vissedal barnehage i Gjerstad kommune.
Hårengkryper

Utseende

En liten (4-5 millimeter), rødbrun, avlang gjødselbille. Den ligner på Aphodius-artene, men mens disse har 10 lengdestriper på dekkvingene har slektene Heptaulacus og Euheptaulacus bare 7-9. Kroppen har ganske tydelige, utstående hår. Hodet er bredt og spadeformet, de små fasettøynene sitter nær bakkanten. Pronotum er noe bredere enn langt, fint punktert, med rundede sider. Beina er nokså korte og utviklet for graving.

Levevis

Leveviset er nokså likt Aphodius-artene, den er knyttet til møkk. Som mange andre gjødselbiller er arten truet i Norge, den blir vurdert som Sårbar (VU) i den norske rødlisten fra 2010. Den kan være ganske vanlig lokalt i Gudbrandsdalen, men er avhengig av tradisjonelt drevne enger, en naturtype som er truet.

Utbredelse

Arten er utbredt i Mellom- og Nord-Europa. I Norge er den bare funnet på Østlandet, og i nyere tid bare i Gudbrandsdalen.
Patrik Sundström

Malmö FF

Sundström startet sin karriere som profesjonell spiller i Malmö FF. Fra 1990 til 1992 spilte 28 kamper og scoret ett mål for klubben i Allsvenskan.

Helsingborgs IF

Sundström gikk til Malmö FFs rivaler Helsingborgs IF i 1993. Fra da og framt til 1997 spilte Sundström 93 kamper og scoret ni mål for klubben i Allsvenskan.

Landskrona BoIS

Sundström spilte for Landskrona BoIS fra 1998 til 2002. Klubben hadde nettopp rykket opp fra Division 2 Södra Götaland da han kom til klubben, og spilte i Division 1 Södra i 1998 og 1999. Klubben overlevde sammenslåingen av de to avdelingene på nest øverste nivå i svensk fotball, og spilte fra 2000 i Superettan. Klubben rykket opp til Allsvenskan etter å ha sikret seg andreplassen i Superettan i 2001, men Sundström måtte legge opp på grunn av en skadd akillessene uten å ha spilt for klubben i Allsvenskan.
Talk to the Animals

«Talk to the Animals» er en britisk sang med melodi og tekst av Leslie Bricusse, som ble fremført av Rex Harrison i filmen Doktor Dyregod (Engelsk tittel: Doctor Doolittle).
Den ble skrevet til filmen Doktor Dyregod og vant en Oscar for beste sang ved den 40. Oscar-utdelingen. 
Sangen har blitt innspilt av Bobby Darin på singlen Atlantic 2433 samt på LP-platen Bobby Darin Sings Doctor Dolittle (Atlantic 8154). Den ble utgitt i august 1967.
Sammy Davis jr. har også foretatt en innspilling av «Talk to the Animals». Den ble utgitt på singlen Reprise 0621 i 1967. Den ble også utgitt på albumet Sammy Davis, Jr. Sings the Complete 'Dr. Dolittle'.
Sangen har blitt fremført av Roger Moore og Muppet-dyrene i The Muppet Show i 1980 og av Chief Wiggum i The Simpsons i episoden Homer's Barbershop Quartet i 1993. Stemmen til Chief Wiggum tilhørte Hank Azaria.

Norsk versjon

Arne Bendiksen har skrevet en norsk tekst. På norsk bærer den tittelen «Snakke med dyrene». Bendiksen med Kjell Karlsens orkester spilte den inn på singlen Triola TN 496 i 1968. Den ble også utgitt på singlen Triola TN 562 i 1969.
Mesnali

Stedet

Sør-Mesna og Nord-Mesna er to innsjøer som ligger i Mesnali. Begge har avrenning til Mesnaelva. Til sammen har de en omkrets på ca. 40 kilometer, og et areal på 13 km², noe som gjør det til den største innsjøen i Ringsaker og blant de 15 største innsjøene i Hedmark.
Stedet var før et hvilested for folk som skulle over fjellet, og gjennom årene har flere institusjoner og leirsteder slått seg ned her.
De to mest kjente er Montebello-senteret og Mesnali Ungdomssenter og Leirskole.
Montebello-senteret er et landsdekkende rehabiliteringssenter med ukeslange kurs for personer som har/har hatt kreft, og deres pårørende/nærstående. Det er det eneste senteret i hele Norge som tilbyr kurs til pårørende. Senteret har siden det ble åpnet i 1990 hatt over 30 000 personer på kurs der.
Når det gjelder bygget sto det ferdig i 1898, men det var ikke før i 1990 det ble åpnet som senter. Boflaten var i 2008 på 3600 m², fordelt på 3 etasjer. Men i 2009 sto to nye ferdigbygg ferdig. Nå består bygget av ca. 100 soverom, basseng, flere grupperom, treningskjøkken for kursdeltakerne, og ikke minst, et helt nytt aktivitetsbygg med gymsaler og treningsanlegg.
Mesnali Ungdomssenter og Leirskole er en internasjonal leirskole i sentrum av Mesnali, der barn og voksene fra hele landet og bl.a. Danmark og Tyskland kommer.
Det består av 5 hovedbygg, der 3 av de inneholder soveplasser, og 6 hytter med 12/16 soveplasser i hver av de.
Det kommer hvert år flere tusen personer hit. Blant annet lokale ungdommer på sommerleirer o.l. og konfirmanter hovedsakelig fra Hedmark, Oppland, Østfold, Akershus, Oslo og Trøndelag.
Blant innbyggerne i Mesnali finner man blant annet skiskytterne Liv Kjersti Eikeland, Carl Johan Bergman og Get-liga-keeper Daniel Jørgensen.
Statens sykepleierhøgskole

Statens sykepleierhøgskole var en høgskole for sykepleierutdanning, etablert i Oslo i 1962 under navnet Statens sykepleieskole. Skolen ble i 1994 fusjonert inn i Høgskolen i Oslo, nå Høgskolen i Oslo og Akershus.
Skolen ble høgskole og fikk navnet Statens sykepleierhøgskole i 1984. Skolen hadde lokaler i Bjerregaards gate.
Ellie

Etymologi

Ellie er en diminutiv form av kvinnenavn som begynner på El-, spesielt Eleanor og Ellen.
Navnet kan også være en variant av Elli, som har opprinnelse i norrøne elli, «alder».
Columbia Icefield

Columbia Icefield er den største isbreen i Rocky Mountains. Den ligger i den canadiske delen av Rocky Mountains, på begge sider av det kontinentale vannskillet langs grensa mellom Britisk Columbia og Alberta. Breen ligger delvis i det nordvestre hjørnet av Banff nasjonalpark og delvis i den søndre enden Jasper nasjonalpark. Den er omkring 325 km² i areal, 100 til 365 meter i tykkelse og får rundt 7 m nedbør som snø hvert år.
Argentinoeme

Utseende

Middelsstore, avlange, gulbrune trebukker. Antennene er tynne og omtrent så lange som kroppen. Pronotum er tønneformet, dekkvingene er jevnbrede. Beina er middels lange og slanke.

Utbredelse

Slekten forekommer i Brasil, Bolivia og Argentina.
Holloway (London)

Historie

Området har navn etter Holloway Road, en gammel veg som allerede i romertida var en hovedveg mellom Londinium og Skottland. Vegen ble seinere brukt til å drive krøtterflokker langs på veg til markedet i Smithfield, slik at den etter hvert danna en dyp hulveg.
Fram til 1800-tallet var Holloway et jordbruksområde, men ble utbygd i siste halvdel av århundret med Londons ekspansjon og anlegg av nye forstadsbaner, hovedsakelig med enkle rekkehus av tegl. Lengre nord, ved Highgate Hill og Crouch Hill, kom det opp boliger av en vesentlig høyere standard for middelklassen. De nye forstadbanene gjorde det mulig å bo lengre ut enn tidligere og pendle til London.
Fengselet Holloway Prison ble åpnet i 1852 på stedet som tidligere hadde blitt benyttet som gravplass for døde av kolera. Fengselet ble begrenset til et rent kvinnefengsel ved 1903. 
Holloway tilhører stadig de fattigere områdene av Islington, men de siste åras utvikling peker i retning av stigende boligpriser og tilflytting av velstående familier, særlig i det bevaringsverdige området Mercers Road/Tavistock Terrace. Holloway er ellers kjent for kvinnefengselet Holloway Prison i Parkhurst Road, bygd i 1852. I 2006 flyttet Arsenal FC sitt stadionanlegg fra Highbury til Ashburton Grove i Holloway. Det nye Emirates Stadium har sitteplass for 60 000 og er Londons tredje største.
Sankt Elms ild

Sankt Elms ild (engelsk: St. Elmo's fire) er en svak duskformet elektrisk utladning fra oppstikkende gjenstander som fjelltopper, tårnspir, lynavledere og mastetopper. Den syns i mørket som et svakt lysende, oppadrettet lysskinn rundt disse gjenstandene – ofte sammen med et sprakende lyd for den som befinner seg tilstrekkelig nær. Fenomenet forekommer når den elektriske feltstyrken, for eksempel på grunn av en nærliggende tordensky, er tilstrekkelig høy.
Sankt Elms ild har i folketroen blitt sett som et forvarsel – i blant om gode ting, i blant om forestående ulykker. Til sjøs er Sankt Elms ild ganske vanlig fra mastetopper og metallgjenstander i riggen, og det fins flere gamle myter om opprinnelsen. En er at de napolitanske sjømennenes skytshelgen sankt Erasmus, som på flere andre språk kalles Elmo, skal, i henhold til en versjon av hans legende, ha omkommet under en storm til sjøs og i sitt dødsøyeblikk lovet at han med lys skulle lede sjøfarende ut av farlige situasjoner (portugisisk: corpo santo: «helgenens kropp»). En annen er at Sankt Erasmus i en storm tente et lys som tross uværet brant med klar flamme. En tredje er at helgenen ble reddet fra å drukne av en sjømann, og lovet å i fremtiden advare sjøfarende mot dårlig vær.
I 1982 rapporterte både passasjerer og mannskap på en Boeing 747 fra British Airways at de hadde observert Sankt Elms ild på flykroppen da maskinen fløy inn i en sky av vulkansk aske. Fenomenet viste seg likevel å ikke være Sankt Elms ild, men i stedet å komme av glødende askepartikler etter sammenstøt med flyet. Se artikkel:  British Airways Flight 9
Skyting under Sentralamerikanske og karibiske leker 1946

Skyting under Sentralamerikanske og karibiske leker 1946. Skyting var en av flere sporter i de femte sentralamerikanske og karibiske leker som ble arrangert i Barranquilla i Colombia i perioden 5. til 25. mars 1946. Det var femte gangen som skyting var med i de sentralamerikanske og karibiske leker. Det var fire øvelser, kun for menn.
Dyrsku'n

Dyrsku'n er Norges største handels- og landbruksmesse som arrangeres over tre dager i september. Messa starter alltid den andre fredagen i september på Dyrskuplassen i Seljord i Telemark. Dyrsku'n blir arrangert og driftet av Dyrsku'n Arrangement AS, som ble opprettet av stiftelsen Seljordutstillinga Dyrsku'n, der Seljord kommune og Telemark Landbruksselskap var stifterne. Siden 1977 har Seljord Idrettslag hatt ansvaret for matsalget rundt om på plassen under Dyrsku-arrangementet.

Historikk

Opprettelsen av Dyrsku’n var et ledd i en nasjonal strategi om å øke matforsyninga i Norge til en sterkt økende befolkning. Kunnskapen om husdyrhold var noe begrenset på gårdene og det var relativt lite produksjon per kyr. Avlen var heller ikke tilfredsstillende i forhold til behovet som styresmaktene så for seg. Dette, i tillegg til premiering av de beste dyra, var starten på arrangementet. Etter innarbeidingen av Dyrsku’n kan vi se en merkbar endring i husdyrholdet i Norge. Fesjå ble avholdt i Vest-Telemark på 1850-tallet for å styrke posisjonen til kurasen telemarksfe. Det første fesjået ble arrangert i Kviteseid i 1856 etter initiativ fra statsagronomen Johan Lindeqvist. Da fesjåene ble en stor begivenhet, vokste det frem et behov for en fast plass med tilstrekkelig areal, og Even Høyesen Nordgarden stilte med et 100 dekar stort område til disposisjon i Seljord. Kommunestyret i Seljord søkte om å få avholde et årlig dyrskue til Indre-Departementet, gjennom Kongelig Resolusjon og deretter til endelig godkjenning i Stortinget 28. november 1865. I februar 1866 løyvet Stortingen 300 Spd. til årlig drift av statsdyrskuet i Seljord, og 750 Spd. til bygging av fjøs.  Den 17. september 1866 ble så Statens første årlige Kvæg-Udstilling i Seljord arrangert. Fjøset står der fortsatt, midt i hjertet av Dyrskuplassen.

Dyrsku'n i dag

I løpet av årene har Dyrsku'n utviklet seg til en folkefest med over 90.000 besøkende, 740 utstillere og mange aktiviteter fordelt på det 170 mål store området. Husdyrutstillinga, med nasjonale utstillinger for ku, hest og geit, står fortsatt sentralt i arrangementet, men det er også utstillinger av husflid og håndverk, skogsdrift og annet som knyttes til  tradisjonelt og moderne landbruk og bygdeliv. Veien fra jord til bord er ikke lang, og på Dyrsku'n kan du følge næringskjeden helt fram til ferdig produkt. Det er lagt stor vekt på kunnskapsformidling i alle ledd, og man kan møte fagfolk fra alle bransjer for gode debatter, foredrag og kurs. I tillegg er det en stor salgsutstilling med en mengde varer og tjenester, samt underholdning av forskjellig slag, deriblant tivoli.
På Dyrskuplassen er det bl.a. rekonstruert en husmannsplass kalt «Sterke Nils-tunet» til minne om kraftkaren Sterke-Nils som ble født omkring 1720. På tunet blir det vist dyrehold og gårdsdrift fra gamle dager, der publikum kan ta del i gårdsarbeidet med stell av hest og ku, prøve en separator og se smeder som jobber i den varme smia.
Soho House (Club)

Soho House er en medlemsklubb for kunstnere og mediefolk. Klubbens opprinnelige sted er Greek Street, Soho i London. Den har andre medlemssteder i Babington, Notting Hill, Chiswick og Shoreditch. Klubben har ekspandert internasjonalt og har lokaler i Manhattan (Meatpacking District), West Hollywood, Berlin (Kaufhaus Jonas) og Miami.
De åtte udødelige

De åtte udødelige (kinesisk: 八仙; pinyin: Ba xian – der «xian» er den kinesiske mytologis  ord for udødelighet) er hellige skikkelser innen kinesisk mytologi og taoismen. De blir som gruppe for det meste fremstilt ved at de sammen krysser havet og under ferden gjør bruk av sine forskjellige evner og egenskaper (八仙过海; Ba xian guo hai).
De er særlig populære fordi de hjelper alle mennesker i nød – det aspektet er snarlikt en vestlige katolske folkekulturs syv nødhjelpere – og for at de kjemper mot urett og undertrykkelse. De uttrykker de åtte grunnleggende livsbetingelser: Ungdom, alderdom, rikdom, adel, folket, det feminine og det maskuline.
Shanghai World Financial Center

Designet

Shanghai World Financial Center har et unikt design. Det store «hullet» øverst i bygningen skal minske luftmotstanden, så bygningen kan  motstå det harde været på østkysten av Kina. Men det har også ført til en politisk konflikt. Det var de som mente at det planlagte runde hullet øverst i bygningen symboliserte morgensolen i det japanske flagg, dermed måtte utformingen gjøres om slik at hullet ble rektangulært (og bygningen ble snarlikt en gigantisk flaskeåpner).
Norsk jernbanemuseum

Museets innhold

Utstillingene innendørs  i den nye administrasjonsbygningen omfatter gjenstander, modeller og illustrasjoner fra norsk jernbanehistorie, samt moderne formidlingsformer som videovisning, videospill, animasjonsfilmer, reiseplanlegger og jernbanemusikk. Utendørsanlegget i museumsparken er åpent kun om sommeren.
Lokomotiver og vogner finnes utstilt både i haller og utendørs i museumsparken. Blant annet er et av Norges største damplokomotiv – Dovregubben samt kongevogner og annet historisk materiell utstilt. Museumsparken er anlagt med skinnegang, signaler, stasjonsbygninger, lokomotivhall, åpen restaurantvogn til bruk for publikum, hvilebrakke for banemannskap, Narvesens første aviskiosk og banevokterbolig (ex. Sonsveien). I sommersesongen kjøres «Tertitt-toget» (på smalsporet 750 mm bane) og minitoget «Knertitten» (havejernbane) inne på museumsområdet.
Norsk jernbanemuseum har også et stort jernbanerelatert bibliotek og en rik fotosamling. Biblioteket er et spesialbibliotek for norsk jernbanevirksomhet samt kultur. Fotosamlingen omfatter et stort antall bilder fra rundt 1860 og frem til i dag. Samlingen dokumenterer jernbanens anlegg og drift i Norge og bildene er tatt av mange forskjellige fotografer, både profesjonelle, jernbanens ansatte og privatpersoner.
Museet ble tilknyttet Dovrebanen med et sidespor langs Birkebeinervegen for transport av materiell ut og inn av lokalene midt på 1990-tallet etter at Norcems sidespor fra 1959 ble forlenget.
Store deler av museets samling av rullende materiell (lokomotiver og vogner) er deponert hos andre. Museet eier storparten av den museale materiellparken ved både Urskog-Hølandsbanen og Setesdalsbanen; samt mange av de museale trekkaggregatene ved Krøderbanen.
Museet har to operative togsett som kan kjøres på det nasjonale jernbanenettet: "Karettoget" med damplokomotivet Karoline (type 2a nr 17) fra 1861 og karetvogner fra 1880-1890-tallet og "Stålvogntoget" som trekkes enten av et diesellokomotiv av type di 3 (nr 602 eller nr 616) eller av et elektrisk lokomotiv av type el 11 (nr 2098 eller 2107) og som for øvrig består av vogner i fra 1960-tallet.
Fatehpur (distrikt)

Demografi

Ved folketellingen i 2011 var det 2 632 684 innbyggere i distriktet, mot 2 308 384 i 2001. Den urbane befolkningen utgjør 12,25 % av befolkningen.
Barn i alderen 0 til 6 år utgjorde 14,32 % i 2011 mot 18,24 % i 2001. Antallet jenter i den alderen per tusen gutter er 927 i 2011.
Hetalia

Hetalia er en anime- og mangaserie av Himaruya Hidekaz. Tiden på hver animeepisode er i gjennomsnitt 5 minutter.
Navnet kommer fra det japanske ordet hetare, som betyr inkompetent, og Italia.
Handlinga i Axis Power foregår hovedsakelig fra første til etter andre verdenskrig.
I World Series foregår handlinga litt friere og mange andre land er med, for eksempel Norge, Island, Danmark, Sverige, og Finland. Det er to viktige grupper aksemakter: Tyskland, Italia og Japan på den ene, og Amerika, England, Frankrike, Russland og Kina på den andre siden.
Hovedkarakteren som blir kalt Italia er faktisk Nord-Italia, ikke hele Italia. Mens storebroren hans Romano er Sør-Italia.
Bibal daihe Bassi čala

Bibal daihe Bassi čala er den eneste nordsamiske bibeloversettelsen av hele Bibelen i Norge. Den ble utgitt første gang i 1895, og var satt sammen av en revidert oversettelse av N.V. Stockfleths NT-utgivelse fra 1840. Revisjonen var gjort av Jens Andreas Friis og Lars Jacobsen Hætta. I tillegg til en oversettelse av GT gjort av Hætta. Utgivelsen ble ikke gjort av Det Norske Bibelselskap som hadde gitt ut bibeldeler på samisk tidligere, men av Norsk Finnemisjon.
Postkasse

En postkasse er en kasse beregnet for midlertidig oppbevaring av brev eller aviser som postbudet kan levere. De er som oftest i metall som kobber, rustfrit stål, sink, messing eller solid plast som er festet godt til en vegg eller et solid stativ. Postkasser skal ha et navneskilt, slik at postbudet kan se hvem som bor i huset eller leiligheten. Ved utilstrekkelig merking av postkassen, kan posten bli returnert til avsender. Man er selv ansvarlig for kjøp, montering og vedlikehold av postkassen. Postkassens åpningslokk skal være 100–120 cm fra bakken, og skal kunne åpnes helt. Postkasser på postkassestativ bør plasseres i nummerordning med det laveste nummeret først.